ddrg/super_eurlex huggingface dataset:
KIRJALLINEN KYSYMYS P-1621/03 esittäjä(t): Marco Cappato (NI) neuvostolle. Pohjois-Korean laiton heroiinin ja meta-amfetamiinien kauppa.



Virallinen lehti nro 051 E , 26/02/2004 s. 0118 - 0119



KIRJALLINEN KYSYMYS P-1621/03 esittäjä(t): Marco Cappato (NI) neuvostolle (8. toukokuuta 2003) Aihe: Pohjois-Korean laiton heroiinin ja meta-amfetamiinien kauppa Etelä-Korean tiedustelupalvelun raportin mukaan Pohjois-Korean viranomaiset ovat perustaneet laittoman huumausaineiden tuotantoyksikön Nanamin lääketehtaalle. Tämän lisäksi Yhdysvaltojen ulkoministeriön vuotuisessa huumausaineraportissa todetaan, että Pohjois-Korean hallitus kasvattaa laittomasti oopiumiunikkoa, joka jatkojalostetaan heroiiniksi, sekä valmistaa meta-amfetamiineja ansaitakseen kovaa valuuttaa laittomasta huumausainekaupasta. Japanin poliisi löysi maaliskuussa suuria määriä laitonta meta-amfetamiinia eräältä pohjoiskorealaiselta alukselta Japanin rannikon edustalla. Erään toisen pohjoiskorealaisen aluksen miehistö joutui 21. huhtikuuta oikeuden eteen Australiassa ja heitä syytettiin huumausaineiden salakuljettamisesta. Australian viranomaiset pidättivät miehistön jäsenet näiden yrittäessä salakuljettaa 50 kiloa heroiinia maahan. Onko neuvosto tietoinen vastaavista tapauksista Euroopassa? Onko asia otettu esille Pohjois-Korean viranomaisten kanssa? Vastaus (2. lokakuuta 2003) Neuvosto on saanut äskettäin tietää raporteista, jotka on laadittu Korean demokraattisen kansantasavallan osallistumisesta huumausainetoimintaan Aasian ja Tyynenmeren alueella. Neuvosto ei toistaiseksi ole tietoinen vastaavanlaisista tapauksista Euroopassa. Neuvosto ei ole vielä ottanut virallisesti kantaa tähän asiaan. Neuvosto vastustaa yleisesti ja ehdottomasti huumausainekauppaa sen kaikissa muodoissa. Neuvosto jatkaa tilanteen seuraamista.
KIRJALLINEN KYSYMYS P-1932/03 esittäjä(t): Dirk Sterckx (ELDR) komissiolle. Olympic Airways.



Virallinen lehti nro 051 E , 26/02/2004 s. 0162 - 0162



KIRJALLINEN KYSYMYS P-1932/03 esittäjä(t): Dirk Sterckx (ELDR) komissiolle (5. kesäkuuta 2003) Aihe: Olympic Airways Eri tietolähteiden mukaan Kreikka sallii edelleen sellaisten käytäntöjen jatkamisen, joita tarkastellaan komission 11. joulukuuta 2002 tekemän Olympic Airways -lentoyhtiötä koskevan päätöksen 2 artiklassa. Mihin toimiin komissio on ryhtynyt vuoden 2002 joulukuun jälkeen varmistaakseen, että Kreikka ja Olympic Airways lopettavat kyseiset käytännöt (joista mainittakoon sosiaaliturvamaksujen jatkuvan maksamatta jättämisen salliminen)? Loyola de Palacion komission puolesta antama vastaus (18. heinäkuuta 2003) Komissio teki 11. joulukuuta 2002 kielteisen päätöksen Kreikan Olympic Airways -lentoyhtiölle myöntämistä valtionavuista. Kreikan valtion aiemmin myöntämät ja komission vuonna 1998 hyväksymät valtionavut todettiin päätöksessä EU:n perustamissopimuksen vastaisiksi, koska niihin liittyviä ehtoja ei ollut noudatettu. Lisäksi komissio totesi Olympic Airwaysin saaneen uusia lainvastaisia valtionapuja. Komission päätöksestä ilmoitettiin Kreikan hallitukselle 13. joulukuuta 2002. Kreikalla oli kaksi kuukautta aikaa ryhtyä perimään perustamissopimuksen kanssa yhteensopimattomia ja lainvastaisia avustuksia takaisin. Määräaika päättyi 13. helmikuuta 2003. Komission ja Kreikan viranomaisten kesken helmi- ja maaliskuussa 2003 käyty kirjeenvaihto osoitti, ettei Kreikan hallitus ole ryhtynyt asiassa mihinkään konkreettisiin toimiin. Siksi komissio päätti 23. huhtikuuta 2003 saattaa Olympic Airwaysia koskevan komission päätöksen soveltamatta jättämisen yhteisöjen tuomioistuimen käsiteltäväksi. Lisäksi komissio aikoo jatkossakin muistuttaa Kreikan hallitusta säännöllisesti sitä koskevista komission 11. joulukuuta 2002 tekemästä päätöksestä johtuvista velvoitteista.
KIRJALLINEN KYSYMYS E-1253/03 esittäjä(t): Carlos Bautista Ojeda (Verts/ALE) neuvostolle. Euroopan matkailualan kriisi.



Virallinen lehti nro 051 E , 26/02/2004 s. 0069 - 0070



KIRJALLINEN KYSYMYS E-1253/03 esittäjä(t): Carlos Bautista Ojeda (Verts/ALE) neuvostolle (3. huhtikuuta 2003) Aihe: Euroopan matkailualan kriisi Vuoden 2002 loppupuolella esille noussut Irakin aseellisen konfliktin mahdollisuus pysäytti matkojen varaukset kesäksi 2003 ja tämän myötä myös matkailualan lievän, vuoden 2002 puolivälissä alkaneen noususuhdanteen. Sodan alettua Irakissa tilanne on kärjistynyt entisestään. Tämä epävarma tilanne voi vahingoittaa huomattavasti Euroopan matkailualaa, millä on kielteisiä seurauksia EU:n talouteen. Onko neuvosto ryhtynyt toimiin matkailualan kriisin lieventämiseksi? Mikäli on, mistä toimista on kyse? Mikäli neuvosto ei ole ryhtynyt toimiin ja mikäli se ottaa huomioon subsidiariteettiperiaatteen, olisiko neuvoston mielestä tarpeellista panna täytäntöön yhteinen matkailualan politiikka ja edistää näin EU:n taholta koordinointi- ja uudelleenjärjestelytoimia alalla, joka on vaikeuksissa koko Euroopassa? Vastaus (29. syyskuuta 2003) Pyydämme arvoisaa parlamentin jäsentä kiinnittämään huomiota neuvoston 21. toukokuuta 2002 antamaan Euroopan matkailun tulevaisuutta koskevaan päätöslauselmaan, jossa komissiota kehotetaan antamaan vuosittain matkailun neuvoa-antavalle komitealle kirjallinen ja säännöllisesti päivitettävä selonteko komission suunnittelemista, matkailualaan mahdollisesti vaikuttavista eri toimenpiteistä ja ottamaan kyseinen komitea mukaan niiden toimenpiteiden seurantaan, joita ehdotetaan komission tiedonannossa Yhteistyöhön perustuva toimintatapa Euroopan matkailun tulevaisuutta varten. Lisäksi neuvosto muistuttaa 19. toukokuuta 2003 pidetyn istuntonsa päätteeksi tehdyistä päätelmistä. Myös Brysselin Eurooppa-neuvosto (20.21. maaliskuuta 2003) korosti matkailualan merkitystä päätelmissään, joissa käsiteltiin yritysten kilpailukyvyn lisäämistä ja yrittäjyyden kannustamista. Tässä yhteydessä Eurooppa-neuvosto muistutti, että sekä EU:ssa että jäsenvaltioissa tarvitaan lisätoimia, joilla parannetaan yleistä yritysympäristöä kaikilla aloilla, myös matkailussa (pienten ja keskisuurten yritysten perustaminen ja kasvu, hallinnosta ja sääntelystä aiheutuvien rasitteiden vähentäminen jne.). Matkailualan kriisin lieventämiseen ja luottamuksen palauttamiseen tähtäävien aloitteiden suhteen neuvosto haluaa muistuttaa, että aiheelliseksi katsottavien toimenpiteiden ehdottaminen kuuluu komission toimivaltaan.
KIRJALLINEN KYSYMYS E-2037/03 esittäjä(t): Miquel Mayol i Raynal (Verts/ALE) neuvostolle. Turkki ja armenialaisten kansanmurhan kieltäminen.



Virallinen lehti nro 051 E , 26/02/2004 s. 0183 - 0183



KIRJALLINEN KYSYMYS E-2037/03 esittäjä(t): Miquel Mayol i Raynal (Verts/ALE) neuvostolle (18. kesäkuuta 2003) Aihe: Turkki ja armenialaisten kansanmurhan kieltäminen Turkin viranomaiset ovat viime kuukausina kieltäneet yhä tiukemmin armenialaisten kansanmurhan. European Armenian Federation for Justice and Democracy -järjestön mukaan Turkin hallitus toteuttaa opetusministeriön kautta kampanjaa vastustaakseen syytöksiä, jotka koskevat armenialaisten kansanmurhaa. Ministeriö järjestää opettajille ja virkamiehille opetusseminaareja tarkoituksena, että luokkahuoneissa kiellettäisiin tämä kansanmurha, millä rajoitettaisiin ilmaisunvapautta. Lisäksi 14. huhtikuuta annetussa päätöksessä ministeriö pyytää ala- ja yläasteen kouluja järjestämään konferensseja osoittaakseen, että armenialaiset tai muut kansanmurhan uhreiksi joutuneet kansat eivät ole koskaan kärsineet mistään vainosta. Samoin pyydetään kannustamaan oppilaita kirjoittamaan aineita aiheesta taistelu kansanmurhasyytöksiä vastaan. Todellisen historian manipulointi luokkahuoneissa on vastoin eurooppalaisia opetusnormeja. Lisäksi kansanmurhan kieltäminen on ristiriidassa ihmisoikeuksien ja vähemmistöjen suojelua koskevien eurooppalaisten arvojen kanssa ja näin ollen vastoin Kööpenhaminan kriteereitä. Pitääkö neuvosto Turkin viranomaisten kansanmurhan kieltävää toimintalinjaa yhteensopivana yhteistyösopimuksessa vahvistettujen periaatteiden ja Turkin ehdokasmaaksi hyväksymisen kanssa? Katsooko neuvosto, että yhden välttämättömistä vaatimuksista liittymisneuvottelujen käynnistämiseksi Turkin kanssa lähitulevaisuudessa on oltava, että Turkin nykyiset viranomaiset tunnustavat julkisesti armenialaisten kansanmurhan, jonka Euroopan parlamentti on todennut kesäkuussa 1987 antamassaan päätöslauselmassa (A2-0033/87(1)) ja lukuisissa myöhemmissä päätöslauselmissa? (1) EYVL C 190, 20.7.1987, s. 119. Vastaus (13. lokakuuta 2003) 1. Neuvosto on täysin tietoinen armenialaisten kohtelua ottomaanien valtakunnassa koskevien kysymysten arkaluontoisuudesta ja on perehtynyt Turkin ja Armenian suhteista annettuihin Euroopan parlamentin päätöslauselmiin. 2. Vaatimukset, jotka Turkin on täytettävä, ennen kuin liittymisneuvottelujen aloittamista koskeva päätös voidaan tehdä, esitetään neuvoston toukokuussa hyväksymän, Turkin kanssa tehdyn tarkistetun liittymiskumppanuussopimuksen poliittisessa osassa. Sopimuksessa ei käsitellä joukkotuhontaa. 3. Neuvosto antaa kuitenkin arvoa Armenian ja Turkin väliselle yhteydenpidolle, jonka tarkoituksena on lisätä ymmärtämystä kummallakin taholla. Neuvosto kannustaa Turkkia vahvistetussa poliittisessa vuoropuhelussa pyrkimään hyviin naapuruussuhteisiin Armenian kanssa Turkin ja Armenian kanssa solmittujen assosiaatiosopimusten mukaisesti.
KIRJALLINEN KYSYMYS E-1947/03 esittäjä(t): Camilo Nogueira Román (Verts/ALE) neuvostolle. Afganistanista paluumatkalla olleiden 62 espanjalaisen sotilaan kuolemaan johtanut onnettomuus Turkissa.



Virallinen lehti nro 051 E , 26/02/2004 s. 0163 - 0163



KIRJALLINEN KYSYMYS E-1947/03 esittäjä(t): Camilo Nogueira Román (Verts/ALE) neuvostolle (13. kesäkuuta 2003) Aihe: Afganistanista paluumatkalla olleiden 62 espanjalaisen sotilaan kuolemaan johtanut onnettomuus Turkissa Tiedotusvälineiden mukaan englantilainen Chapman Freeborn -yritys oli saanut Natolta tehtäväkseen huolehtia jäsenvaltioiden joukkojen kuljetuksesta ja oli tätä varten vuokrannut ukrainalaiselta UM Air -nimiseltä yritykseltä lentokoneen, jota kohdanneessa järkyttävässä onnettomuudessa 62 Afganistanista paluumatkalla ollutta espanjalaista sotilasta sai surmansa. Tietääkö neuvosto, miksi sellainen yritys kuin UM Air voi saada tehtäväkseen jonkin EU:n jäsenvaltion tai Naton sotilaiden kuljetuksen? Täyttikö kyseinen yritys tämän tehtävän vaatimat edellytykset? Miksi jäsenvaltioilla ei ole omia kuljetusvälineitä? Tietääkö neuvosto, että surmansa saaneiden sotilaiden omaiset ovat julkisesti valittaneet onnettomuuskoneen huonosta teknisestä kunnosta viitaten koneessa matkustaneiden sotilaiden aikaisempiin lausuntoihin? Vastaus (7. lokakuuta 2003) Arvoisa parlamentin jäsen on varmasti tietoinen siitä, että Euroopan unionin neuvosto ei osallistu sotilasoperaatioihin Afganistanissa. Näin ollen neuvostolla ei ole erityisiä tietoja operaation suunnittelusta tai toteuttamisesta eikä sellaisista logistisista näkökohdista kuten joukkojen sijoittamisesta ja muista liikkeistä eikä operaatioon osallistujista, jotka vuokraavat siviilivoimavaroja kolmansilta osapuolilta.
KIRJALLINEN KYSYMYS E-1810/03 esittäjä(t): Miquel Mayol i Raynal (Verts/ALE) neuvostolle. Erasmus Mundus -ohjelma.



Virallinen lehti nro 051 E , 26/02/2004 s. 0142 - 0143



KIRJALLINEN KYSYMYS E-1810/03 esittäjä(t): Miquel Mayol i Raynal (Verts/ALE) neuvostolle (2. kesäkuuta 2003) Aihe: Erasmus Mundus -ohjelma Euroopan unionin neuvosto on hiljattain päässyt poliittiseen sopimukseen Erasmus Mundus -ohjelman aloittamisesta. Tarkoituksena on luoda laadukas ohjelma maisteritutkintoa suorittavien yliopisto-opiskelijoiden houkuttelemiseksi Eurooppaan kaikkialta maailmasta. Useat tahot ovat ilmaisseet, että ohjelma voi merkitä mahdollisuutta parantaa kilpailukykyä, ja lisäksi se voi edistää Eurooppa-neuvoston Lissabonissa maaliskuussa 2000 asettamia tavoitteita tehdä Euroopasta maailman kilpailukykyisin ja dynaamisin tietoon perustuva talous. Ohjelmassa on tarkoitus antaa apurahoja yliopistojen maisteritutkinto-ohjelmiin sillä ehdolla, että opinnot suoritetaan kahdella Euroopan unionin virallisella kielellä. Tämä sulkee selvästi pois katalaaninkieliset maisteriohjelmat ja muun opetuksen. Vaikka katalaani on yli seitsemän miljoonan ihmisen äidinkieli sekä virallinen kieli Kataloniassa, Valenciassa ja Baleaarien saarilla, sen virallista asemaa ei ole tunnustettu eurooppalaisella tasolla. Tämä tarkoittaa, ettei se ole osallisena edellä mainittuihin avustuksiin. Kyseessä on vääryys Katalonian tuhatvuotista kieltä ja kulttuuria kohtaan ottaen erityisesti huomioon, että Barcelona, jossa yliopisto-opetusta annetaan etupäässä katalaanin kielellä, on Erasmus-opiskelijoiden suosituin yliopistokohde. 1. Aikooko neuvosto toteuttaa toimia korjatakseen tämän vääryyden katalaaninkielistä yliopisto-opetusta kohtaan verrattuna muihin eurooppalaisiin kieliin? 2. Onko neuvosto sitä mieltä, että toimenpide on yhdenmukainen niiden toimien kanssa, joita komissio on toteuttanut jäsenvaltioissa edistääkseen monikielisyyttä ja vähemmistökielistä opetusta? Vastaus (2. lokakuuta 2003) Neuvosto haluaa korostaa, että komission alkuperäisessä ehdotuksessa eikä neuvoston Erasmus Mundus -ohjelmasta 16. kesäkuuta 2003 vahvistamassa yhteisessä kannassa ei esitetä Erasmus Mundus master -kurssien opetuskieliä koskevia ehtoja. Tällaiset ehdot eivät tule kysymykseen, koska on noudatettava toissijaisuusperiaatetta sekä perusperiaatetta, jonka mukaan ohjelmaan osallistuvat korkeakoulut voivat päättää omasta toiminnastaan. Lisäksi yhteisen kannan johdanto-osan 7 kappaleessa korostetaan, että Euroopan unionin on otettava kielellisen monimuotoisuuden periaate huomioon suhteissaan kolmansiin maihin ja liitteessä todetaan, että master-kursseissa suodaan mahdollisuus käyttää vähintään kahta niissä jäsenvaltioissa puhuttua Euroopan unionin kieltä, joissa Erasmus Mundus master -kursseihin osallistuvat korkeakoulut sijaitsevat, ja opiskelijoille annetaan tarvittaessa kielivalmennusta ja -apua, sanotun kuitenkaan rajoittamatta opetuskieltä. (Toimi 1: Erasmus Mundus master -kurssit, 2 kohdan i alakohta).
KIRJALLINEN KYSYMYS P-1420/03 esittäjä(t): Mario Mastella (PPE-DE) neuvostolle. Puolan hallitus on rikkonut alaikäisten holhousta koskevaa kansainvälistä yleissopimusta.



Virallinen lehti nro 051 E , 26/02/2004 s. 0087 - 0088



KIRJALLINEN KYSYMYS P-1420/03 esittäjä(t): Mario Mastella (PPE-DE) neuvostolle (14. huhtikuuta 2003) Aihe: Puolan hallitus on rikkonut alaikäisten holhousta koskevaa kansainvälistä yleissopimusta Puolan kansalainen Karolina Paetz Pozza, joka on naimisissa Italian kansalaisen Paolo Pozzan kanssa, väitti vievänsä pariskunnan yhteiset lapset Valentinan (2 v.) ja Federican (7 v.) lomalle Puolaan elokuussa 1999. Karolina Paetz Pozza piti lapsia laittomasi Puolassa ja esti heitä menemästä kouluun ja tapaamasta isäänsä (kuten käy ilmi eräästä senaattori Mauro Fabrisin (Fabris) esityksestä, joka hyväksyttiin Italian senaatissa). Vaikka italialaisten ja puolalaisten tuomareiden päätökset vahvistivat kahden alaikäisen lapsen huoltajuuden Mauro Fabrisille ja Poznanin poliisi on yrittänyt lapsien kotiin palauttamista, lapsia ei ole tuotu Italiaan. Lasten kotiin palauttamisen ongelmat johtuvat Puolan poliisin kykenemättömyydestä panna täytäntöön lasten holhoukseen liittyviä päätöksiä, jotka on saatettu voimaan Italiassa ja jotka perustuvat kahden kansainvälisen yleissopimuksen periaatteisiin, jotka myös Puola ja Italia ovat allekirjoittaneet. Kyseiset yleissopimukset ovat Luxemburgin yleiskokouksessa 20. toukokuuta 1980 allekirjoitettu yleissopimus lasten huoltoa koskevien päätösten tunnustamisesta ja Haagin yleiskokouksessa 25. lokakuuta 1980 allekirjoitettu yleissopimus kansainvälisestä lapsikaappauksesta. 1. Millä tavalla neuvosto aikoo puuttua siihen, että Puolan kanssa pystyttäisiin konkreettiseen oikeudelliseen yhteistyöhön holhouksesta ja kansainvälisestä lapsikaappauksesta ottaen huomioon, että Puolasta tulee EU:n jäsenvaltio? 2. Mitä neuvosto aikoo tehdä, jotta Puolan oikeusviranomaiset ja muut jäsenvaltiot noudattaisivat kansainvälisiä sopimuksia, jotka koskevat alaikäisten holhousta? 3. Eikö tässä tapauksessa olisi tarpeellista painostaa Puolan hallitusta, jotta tähän tuskalliseen ja epämiellyttävään tapahtumaan saataisiin nopea ratkaisu? Vastaus (29. syyskuuta 2003) Neuvosto ei ota kantaa jäsenvaltioiden tai liittyvien valtioiden tuomioistuimissa käsiteltyihin konkreettisiin asioihin. Neuvosto haluaa kuitenkin ilmoittaa arvoisalle parlamentin jäsenelle, että neuvoston elimissä tarkastellaan parhaillaan ehdotusta neuvoston asetukseksi tuomioistuimen toimivallasta sekä tuomioiden tunnustamisesta ja täytäntöönpanosta lapsen huoltoa koskevissa asioissa. Yksi tämän asetuksen näkyvistä osista koskee yhteisössä tapahtuvia lapsikaappauksia. Asetukseen sisältyy säännöksiä toimivaltaisen tuomioistuimen määrittämisestä silloin, kun lapsi on kaapattu jäsenvaltiosta toiseen, sekä toimenpiteistä, jotka liittyvät lapsen asuinpaikkaansa palauttamiseen. Kuten on todettu useaan otteeseen, neuvosto katsoo, että asetus olisi hyväksyttävä mahdollisimman pian. Neuvoston tehtävänä ei ole huolehtia siitä, että kansalliset tuomioistuimet soveltavat arvoisan parlamentin jäsenen mainitsemia kansainvälisiä yleissopimuksia.
KIRJALLINEN KYSYMYS E-2164/03 esittäjä(t): Samuli Pohjamo (ELDR) komissiolle. Kadmium lannoitteissa.



Virallinen lehti nro 051 E , 26/02/2004 s. 0213 - 0214



KIRJALLINEN KYSYMYS E-2164/03 esittäjä(t): Samuli Pohjamo (ELDR) komissiolle (30. kesäkuuta 2003) Aihe: Kadmium lannoitteissa Pohjoismaissa ja Itävallassa on tiukemmat kadmiumpitoisuusrajat lannoitteille kuin muissa EU-maissa. Kadmium on tunnetusti vahingollista ympäristölle, joten EU:n tulisi pyrkiä alentamaan lannoitteiden kadmiumpitoisuutta. EU:n alueelle tuodaan pääosin Marokosta fosfaattia, joka sisältää huomattavan määrän kadmiumia. Vaihtoehtojakin olisi ja jopa EU:n alueella. Pohjois-Suomessa, Soklissa, sijaitsee merkittävä fosfaattiesiintymä, jossa ei ole kadmiumia. Pyydän saada tietää, onko komissio esittämässä kadmiumrajojen tiukentamista koko EU-alueella niin, että rajat olisivat vähintään yhtä tiukat kuin Pohjoismaissa ja Itävallassa. Voiko komissio edistää jotenkin sitä, että EU:n alueella käytettävä fosfaatti olisi peräisin EU:n alueelta, mikä loisi EU:hun työpaikkoja ja uutta taloudellista toimintaa? Erkki Liikasen komission puolesta antama vastaus (4. elokuuta 2003) Komissio on tietoinen siitä, että kadmium on ihmisen terveydelle ja ympäristölle vaarallista ja että fosfaattilannoitteiden sisältämä kadmium on tällä hetkellä yksi keskeisimmistä kadmiumin ympäristöpäästöjen lähteistä. Tämän vuoksi komissio on laatimassa asetusehdotusta lannoitteiden sisältämästä kadmiumista. Siinä puututaan tähän ongelmaan asettamalla ylärajat fosfaattilannoitteiden kadmiumpitoisuudelle ja varmistamalla täten fosfaattilannoitteiden vapaa liikkuvuus sisämarkkinoilla. Ehdotukseen sisältyvät kadmiumin ylärajat asetetaan sellaiselle tasolle, joka riittää ehkäisemään kadmiumin kertymisen jatkossa viljelysmaahan sekä varmistamaan sen, että elintarvikkeiden mahdollisesti sisältämä kadmiummäärä ei vaaranna elintarvikkeiden turvallisuutta. Suunnitteilla on esittää ehdotus komission hyväksyttäväksi ennen vuoden 2003 loppua. Ehdotuksessa asetetaan tieteellisiin seikkoihin perustuvat vaatimukset, ja sen avulla voidaan Maailman kauppajärjestön (WTO) sääntöjen mukaisesti sallia nämä vaatimukset täyttävän fosfaatin käyttö sen alkuperämaasta riippumatta.
KIRJALLINEN KYSYMYS E-0290/03 esittäjä(t): Vasco Graça Moura (PPE-DE) komissiolle. C & J Clark — Fábrica de Calçado Lda. -yhtiön Castelo de Paivan kunnassa (Portugali) sijaitsevan kenkätehtaan sulkeminen.



Virallinen lehti nro 011 E , 15/01/2004 s. 0078 - 0079



KIRJALLINEN KYSYMYS E-0290/03 esittäjä(t): Vasco Graça Moura (PPE-DE) komissiolle (7. helmikuuta 2003) Aihe: C & J Clark Fábrica de Calçado Lda. -yhtiön Castelo de Paivan kunnassa (Portugali) sijaitsevan kenkätehtaan sulkeminen Monikansallinen C & J Clark Fábrica de Calçado Lda. -yhtiö ilmoitti 10. tammikuuta 2003 Portugalissa, Castelo de Paivan kunnassa sijaitsevan tehtaansa sulkemisesta, minkä seurauksena tehtaan kaikki 588 työntekijää jäivät työttömiksi. Yhtiö itse perusteli sulkemispäätöstään kengän päällisten tuonnilla Intiasta ja Romaniasta, minkä tavoitteena on kilpailukykyisen hintarakenteen ylläpitäminen (yhtiön hallituksen 10. tammikuuta 2003 antama lehdistötiedote). Vuonna 1988 Castelo de Paivassa toimintansa aloittanut C & J Clark on saanut sekä valtion että yhteisön tukia. Toukokuussa 2000 yhtiö teki kunnan kanssa sopimuksen, jossa se lupasi ylläpitää toimintaansa vähintään vuoteen 2007 saakka, mistä vastineeksi yhtiö sai kunnalta merkittäviä julkisia investointeja. Castelo de Paiva on taloudellisesti erittäin haavoittuva kunta Portugalin sisäosissa ja siten yrityksen sulkemisella on vakavia taloudellisia ja sosiaalisia seurauksia. Ottaen huomioon, että sulkemispäätös on vastoin yritysten sosiaalisen vastuun periaatetta, pyytäisin komissiota vastaamaan seuraaviin kysymyksiin: - Mikä on Castelo de Paivan kunnassa sijaitsevalle C & J Clark Fábrica de Calçado Lda. -yritykselle myönnetyn yhteisön tuen määrä, ja mitkä olivat tuen myöntämispäivämäärät? - Millä ehdoilla yritys sai edellä mainittua yhteisön tukea? - Mikäli C & J Clark-yhtiö ei noudata yhteisön tuen saamiseen liittyviä velvoitteita, mitä komissio aikoo tehdä estääkseen Castelo de Paivan tehtaan sulkemisen sekä varmistaakseen töiden jatkumisen ja siten työpaikkojen säilymisen Castelo de Paivassa? - Mihin poliittisiin toimiin komissio aikoo ryhtyä ehkäistäkseen samankaltaisten, usein toistuvien tilanteiden syntymisen sekä lopulta rangaistakseen näitä yhtiöitä, jotka aloittavat toimintansa Euroopan unionin alueella saadakseen yhteisön tukia mutta jotka kyseisistä tuista saamansa edut erityisesti henkilöstöä koskevat hyödyt hyväksi käytettyään siirtävät toimintansa muualle? Anna Diamantopouloun komission puolesta antamayhteinen vastauskirjallisiin kysymyksiin E-0286/03, E-0287/03,E-0288/03, E-0289/03, E-0290/03, E-0301/03 ja E-0441/03 (12. maaliskuuta 2003) Arvoisien parlamentin jäsenten kannattaa tutustua vastaukseen, jonka komissio on antanut Regina Bastoksen kirjalliseen kysymykseen P-0089/03(1). (1) Katso sivu 67.